**375. Cyfansoddi Sgript Wreiddiol Bl.7, 8 a 9 - Ysbrydion**

**Beirniad: Hefin Robinson**

Hoffwn ddiolch i bawb am gystadlu eleni, roedd hi’n bleser cael darllen y sgriptiau. Braf oedd gweld amrywiaeth eang o themâu a sefyllfaoedd dramatig yn cael eu harchwilio, a hynny mewn gwaith o safon uchel. Mae yna leisiau doniol, diddorol, dychmygus a direidus ymysg y sgriptiau yma, ac rwy’n annog pob ymgeisydd i barhau i ysgrifennu.

**BETTY:** Stori am dri ffrind mewn caffi sydd yma, a theimlad Beckettaidd bron yn eu haros diddiwedd am fwyd. Dyma sgript sydd yn llifo’n dda, gyda llawer o egni yn y deialog. Roeddwn yn hoff o berthynas y cymeriadau, a phersonoliaethau gwrthgyferbyniol y tri yn creu gwrthdaro effeithiol a naturiol. Mae yna dro yng nghynffon y stori, a hynny wedi ei blannu’n dda yn hanner cyntaf y sgript.

**CEIRIOS:** Dyma stori am hen ddyn ar ei wely angau sydd â chyfrinach fawr a dyled i’w setlo. Mae sefyllfa’r sgript hon yn effeithiol o ddramatig, a’r penderfyniad i leoli’r stori mewn bwthyn anghysbell yn 1939 yn cynnig golygfa atmosfferig.Roeddwn yn hoff iawn o’r diweddglo annisgwyl, sydd yn dipyn o sioc ac yn datgelu gwir natur cymeriad Sachan.

**CERIDWEN:** Mae gan y sgript yma gwestiwn dramatig clir ac effeithiol wrth ei graidd, sef ‘a yw Elliw yn euog?’ Mae’r iaith yn naturiol ac yn llifo’n dda, sy’n creu cyfweliad heddlu egnïol a bachog. Cawn brif gymeriad crwn sydd â gorffennol cyfoethog a manwl. Roeddwn yn hoff o’r ffaith ein bod yn cwestiynu dibynadwyedd y prif gymeriad hyd at y diwedd, a’r diweddglo hynny wedyn yn codi gwên.

**CYMRAES BALCH:** Mae’r sgript yma wedi’i lleoli’n gadarn ym myd arswyd, wrth i dair ffrind dorri i mewn i hen ysgol yng nghanol y nos. Fe wnes i fwynhau perthynas y cymeriadau yn fawr, a’r deialog rhwng y ffrindiau ysgol yn teimlo’n naturiol. Mae yna ddefnydd effeithiol o gamera ffôn symudol er mwyn datgelu elfennau o’r stori, ac ymddangosiad yr arswydus Mrs Mirren yn cynnig llawer o hwyl. Mae’r sgript yn adeiladu’n dda tuag at ddiweddglo annisgwyl, chwareus a sinistr, ac roeddwn am wybod beth sydd i ddod nesaf. Byddai’r stori hon yn gwneud ffilm wych.

**DITECTIF PHANTASMA:** Dyma sgript hyderus am dditectif preifat go anarferol sy’n ymchwilio i ddigwyddiadau goruwchnaturiol. Mae’r deialog yn llawn egni a hiwmor, ac roeddwn yn hoff iawn o’r berthynas rhwng y ddau gymeriad, yn enwedig rhwystredigaeth Dana gyda’r ditectif. Mae yna ddawn dweud stori a dychymyg disglair yma. Mae gan y dramodydd weledigaeth theatrig glir, ond byddai’r sgript yn gweithio’n arbennig o dda fel man cychwyn cyfres deledu hefyd.

**NICO:** Sgript yw hon, dan y teitl ‘Llaw’, sy’n ymdrin â digwyddiadau go iawn yn dilyn daeargryn yn Nhwrci. Mae ein prif gymeriad Irmak yn mynd ar daith emosiynol glir wrth iddi sylweddoli ei sefyllfa a dod i dderbyn hynny. Daw disgrifiadau cyfoethog y cymeriadau â’r olygfa yn fyw, tra bod y deialog yn cyfleu’r panig ac yna’r tristwch yn effeithiol iawn. Mae hwn yn waith sy’n barod i fynd i lefydd anodd, ac o ganlyniad yn cynnig profiad emosiynol a dirdynnol i ni fel cynulleidfa. Mae diweddglo’r sgript, wrth i ni ddod i ddeall arwyddocâd y teitl, yn iasol, a’r llinellau olaf yn torri calon. Dyma sgript aeddfed a hyderus am drasiedi teuluol sy’n cyffwrdd y darllenydd ac yn amlygu’r ysbrydion yn y byd go iawn.

**PENGWIN BACH:** Stori annwyl sydd yma am bâr o ysbrydion mewn plasty a’u hymwelydd caredig. Dyma sgript sy’n adrodd stori mewn cyfres o olygfeydd byrion a fyddai’n berffaith ar gyfer y sgrin. Mae’r gweledol yn gwneud llawer o’r gwaith, a’r disgrifiadau lliwgar yn y sgript yn helpu i ni ddeall hynny. Roeddwn yn hoff iawn o Dwîbl a Dwolb fel act ddwbl, a’r gwrthgyferbyniad rhwng meddylfryd y ddau yn cynnig cyfleoedd da am wrthdaro. Byddwn wrth fy modd yn gweld y stori yma’n dod yn fyw trwy gyfrwng animeiddio neu ‘stop-motion’.

**PUPUR:** Mae ffurf y stori hon yn glyfar, sef cyfres o gyfweliadau heddlu o safbwyntiau gwahanol. Fe wnes i fwynhau’r cast o gymeriadau amrywiol, ac roedd llais pob un yn teimlo’n unigryw. Dyma sgript sydd â gweledigaeth theatrig glir a dealltwriaeth dda o’r llwyfan fel gofod ar gyfer dweud stori. Mae’r dramodydd yn gadael i ni fel cynulleidfa i lanw’r bylchau ynglŷn â beth yn union ddigwyddodd ar 24 Mawrth 2003.

**TWTS:** Stori am grŵp o ffrindiau ar Nos Galan Gaeaf sydd yma. Roeddwn yn hoff iawn o’r hiwmor yn y sgript hon, ac fe wnes i chwerthin yn uchel ar rai o’r jôcs! Mae yna ddefnydd effeithiol o wisgoedd, tra bod lleoliad y fynwent yn cynnig atmosffer a thensiwn. Dyma sgript sydd yn cymeriadu’n dda trwy ddeialog bachog a thafodiaith naturiol.

**YSBRYD Y NOS:** Dyma stori am blentyn sy’n gorfod treulio noson adref ar ei ben ei hun. Mae’r sgript yma yn defnyddio sain a thawelwch yn effeithiol er mwyn adeiladu tensiwn ac ofn. Roeddwn yn hoffi’r diweddglo chwareus lle cawn awgrym fod digwyddiadau’r llyfr yn dod yn fyw.

**1af – NICO (Betsi Lw Hoyland)**

**2il – CYMRAES BALCH (Anwen Graham)**

**3ydd – DITECTIF PHANTASMA (Gwilym Morus)**